क्रांतिकारियों और सत्याग्रहियों के आपसी रिश्ते की बात करें तो बहुत कम लोग यह जानते है कि 19 अप्रेल 1929 में खराब खाना देने के विरोध में बटुकेश्वर दत्त द्वारा शुरू की गई ‘भूख-हड़ताल’ किसी क्राँतिकारी द्वारा किया ‘सत्याग्रही अस्त्र का पहला प्रयोग’ था। बाद में इसने एक परंपरा का रूप ले लिया और क्राँतिकारी यतींद्रनाथ सान्याल 63 दिनों की लंबी भूख-हड़तालपर्यंत मातृभमि के लिए अपनी आहुति देकर दो परस्पर विरोधी धाराओं को एक कर गए। दरअसल ‘जेल ही वह कारखाना है जो क्राँतिकारियों के मुकदमों को खराब करने के लिए मुखबिर तैयार करता है।’(पृष्ठ-73) ऐसा न करने पर क्रांतिकारियों की ‘समस्त चल एवं अचल संपत्ति कुर्क एवं नीलाम करके उन्हें निर्धनता के भीषण गर्त में धकेल दिया जाता।’ ब्रिटिश सरकार क्रांति की भावना समूल-समाप्ति के लिए कालापानी की सजा मुकर्रर करती थी। आजादी के दस साल बाद (1957 में) जब दत्तबाबू ऐतिहासिक ‘दिल्ली जेल’ की वह कोठरी देखने गए (जहाँ असेंबली में बम-विस्फोट के बाद उन्हें भगत सिंह के साथ रखा गया) तो वहाँ जेल के स्थान पर एक अस्पताल बनाया जा रहा था। क्रांतिकारियों से संबद्ध दिल्ली जेल के ऐतिहासिक फाँसीगृह व उन कुछेक बंदीगृहों (कोठरियों) को स्मारकों तक के लिए भी न बख्सा गया। क्रांतिकारियों की शौर्यगाथाएं हमारी ऐतिहासिक विरासत है और अगर हम उसे भी न संजो पाए तो आनेवाली पीढी हमें कभी माफ न कर सकेगी। लाहौर की सैंट्रल जेल से लिखे अपने पत्र में भगतसिंह ने लिखा था कि ‘मैं खुशी के साथ फांसी के तख्ते पर चढकर दुनिया को यह दिखा दूंगा कि क्रांतिकारी अपने आद्रशों के लिए कितनी वीरता से बलिदान कर सकते हैं। मुझे फांसी का दंड मिला है, किंतु तुम्हें आजीवन कारावास का दंड मिला है। तुम जीवित रहोगे और तुम्हें जीवित रहकर दुनिया को यह दिखाना है कि क्रांतिकारी अपने आदर्शों के मर ही नहीं सकते, बल्कि जीवित रहकर हर मुश्किल का मुकाबला भी कर सकते है।’(पृष्ठ-100)